2 Samuel 24 – dis beter om in die hande van God te val as in dié van mense – Hy is genadig! – Bybelskool
Written by Chris van Wyk on Dec 2, 2009 . Posted in Samuel.
In die ontwikkeling van die idee van God in die OT, was alles aanvanklik gereken, as dat dit alles, goed en sleg, van God af kom. Daarom word hierdie volkstelling gewyt aan die aanhitsing van die Here. Dieselfde verhaal in 1 Kronieke 21, wat na die ballingskap geskryf is, word egter aan die Satan gewyt, waar ons die aanvang van 'n onderskeid tussen die magte van die bose en die magte van God begin sien.
Die volkstelling as sodanig was nie verkeerd nie. God beveel dit immers self in Num 1. Dit gaan oor die rede daarvoor: Dawid "wou weet hoeveel hulle is," wat óf tot hoogmoed kon lei, óf tot 'n vertroue op hulle eie mag, ipv op die mag van God.
Interessant is dat Dawid self tot insig kom dat hy verkeerd was – sy gewete het hom begin pla. Die profeet Gad, wat 'n noue band met Dawid gehad het, selfs nog voor sy koningskap (1 Sam 22 – let op hoe hy "die siener van Dawid" genoem word) spel eintlik net vir hom die keuse van 'n straf uit. Dawid kies net teen opsie 2 – hy wil nie weer vlug vir iemand soos Saul of Absalom nie – maar laat die keuse tussen die hongersnood (vgl Josef in Egipte) en die pes (vgl die storie van die ark by die Filistyne) aan die Here oor.
Dit kan wees dat die pes dieselfde roete volg as Joab, van noord na suid, totdat die Here genade bewys aan die volk by die dorsvloer van Arauna, die plek waar Dawid nie net die altaar bou nie, maar waar die tempel uiteindelik gebou word deur Salomo (2 Kron 3:1).
Nov 30, 2009 at 22:22
Ek wonder of dit nie gebeure in die geskiedenis van God se verbondsvolk was soos hier in Samuel die geval is, wat uiteindelik vir Paulus laat besef hoe eie dit aan menswees is om die goeie wat ek wil NIE te doen nie.
Ek weet nie wat ek van Dawid se geskiedenis sou maak as dit nie was dat ek by Paulus kon leer:" Ons weet dat God alles ten goede laat meewerk vir die wat Hom liefhet, die wat volgens Sy besluit geroep is!" `n Mens sien darem maar telkens hoe God tog Sy plan deurvoer ten spyte van Dawid se eiesinnigheid. En dan is daar `n innige dankbaarheid dat ook ons as Sy verbondsvolk in Christus ook nog in die genade van vergifnis kan deel hê!
Nogmaals baie dankie vir hierdie wonderlike geleentheid wat ons in Somerstrand het om aan die voete van `n Geesvervulde leermeester te kon sit.
Mag jy, Lynette en julle gesin `n vreugdevolle , vredevolle Christusfees beleef!
Groete van ons hier vanuit Perth
Nov 30, 2009 at 22:27
Ek leer steeds om nie te gou en te maklik te oordeel nie, en om respek te hê vir mense van wie se standpunte ek radikaal verskil. WANT, ek het ook soos Dawid, baie blindekolle en destruktiewe begeertes, wat maklik in sonde en boosheid kan verval. En Paulus se woorde in Romeine 8 spel ook my hoop uit, dat Christus my van hierdie ligaam van die dood red, en in die geloofseenheid met Hom, die hemelse prys sal laat behaal, nie omdat ek dit verdien nie, maar omdat Hy my gegryp het (Fil 3). Seën daar ver in die vreemde!
Jun 5, 2019 at 09:32
Hoe gemaak wane jy vi mense geestelike boodskappies stuur en hul jou laat weet moenie vir my hierdie stuur nie stuur eerder vir my dat. Ek voel ek dien my hemelse Vader om so sy woord uit te dra. In die geval is dit my seun.
Jun 5, 2019 at 09:39
Hi Lynnette – hoor by hom wat vir hom sal werk, en stuur dit dan vir hom. Die tyd sal kom wanneer hy waardering daarvoor sal hê. Bid spesifiek daarvoor.